b'\n_START_ARTICLE_\nGarcea \xc8\x99i oltenii\n_START_SECTION_\nRezumat\n_START_PARAGRAPH_\nCu dou\xc4\x83 mii de ani \xc3\xaen urm\xc4\x83, \xc3\xaen Dacia, marii preo\xc8\x9bi ai celor \xc8\x99apte triburi dacice: costelizii, leanococii, cretinizii, stupizii, virgininzii, intelige\xc8\x9bii \xc8\x99i perfizii s-au adunat \xc8\x99i au pus laolalt\xc4\x83 cele \xc8\x99apte buc\xc4\x83\xc8\x9bi ale pietrei magice, ale c\xc4\x83rei puteri \xc3\xaei puteau face pe daci st\xc4\x83p\xc3\xa2nii lumii. \xc3\x8en timpul rostirii incanta\xc8\x9biei, o avangard\xc4\x83 a legiunii romane i-a surprins pe preo\xc8\x9bi ca urmare a tr\xc4\x83d\xc4\x83rii perfizilor. Romanii au pus m\xc3\xa2na pe piatr\xc4\x83, dar c\xc4\x83l\xc4\x83re\xc8\x9bul ce transporta pre\xc8\x9biosul obiect a fost lovit de o s\xc4\x83geat\xc4\x83 \xc8\x99i a sc\xc4\x83pat piatra \xc3\xaentr-o mla\xc8\x99tin\xc4\x83. Piatra magic\xc4\x83 a fost astfel pierdut\xc4\x83, romanii fiind \xc3\xaenvin\xc8\x99i de o vraj\xc4\x83 mult mai puternic\xc4\x83: prostia omeneasc\xc4\x83._NEWLINE_Dou\xc4\x83 mii de ani mai t\xc3\xa2rziu, \xc3\xaen satul Sadova din Rom\xc3\xa2nia, Axinte (Florin Petrescu) \xc8\x99i Lila (Mirela Stoian), cei doi copii cretini ai \xc8\x9b\xc4\x83ranilor be\xc8\x9bivani, pro\xc8\x99ti \xc8\x99i lene\xc8\x99i Costel (Radu Pietreanu) \xc8\x99i Leana P\xc3\xa2r\xc8\x9bag (Mugur Mih\xc4\x83escu), g\xc4\x83sesc \xc3\xaen balta din apropierea casei o l\xc4\x83di\xc8\x9b\xc4\x83 \xc3\xaen care se afla piatra magic\xc4\x83 disp\xc4\x83rut\xc4\x83. \xc3\x8en acest timp, Einstein (Erwin Simsensohn), unul dintre angaja\xc8\x9bii de la sediul CIA, detecteaz\xc4\x83 un semnal emis de piatra magic\xc4\x83 \xc8\x99i captat de unul dintre sateli\xc8\x9bii de spionaj ai SUA. \xc3\x8enainte de a fi \xc3\xaempu\xc8\x99cat de \xc8\x99eful CIA (Bryan Jardine), el reu\xc8\x99e\xc8\x99te s\xc4\x83 trimit\xc4\x83 un e-mail c\xc4\x83tre oamenii de \xc8\x99tiin\xc8\x9b\xc4\x83 ai altor organiza\xc8\x9bii secrete din Germania, Italia, Japonia, Africa \xc8\x99i Rusia. CIA \xc3\xael trimite \xc3\xaen Rom\xc3\xa2nia pe experimentatul agent David Blond (Radu Florescu) pentru a pune m\xc3\xa2na pe piatr\xc4\x83 \xc8\x99i a-l prinde pe rivalul rus Ival Ivalowsky (Radu Pietreanu), despre care se b\xc4\x83nuia c\xc4\x83 va veni \xc8\x99i el la Sadova. Agen\xc8\x9bii secre\xc8\x9bi din toat\xc4\x83 lumea se \xc3\xaendreapt\xc4\x83 spre Sadova._NEWLINE_\xc3\x8entre timp, Axinte reu\xc8\x99ise s\xc4\x83-\xc8\x99i dea seama c\xc4\x83 piatra este fermecat\xc4\x83 \xc8\x99i se duce la carcium\xc4\x83 s\xc4\x83 cear\xc4\x83 de b\xc4\x83ut, dorind s\xc4\x83 pl\xc4\x83teasc\xc4\x83 cu monezi vechi din aur. C\xc3\xa2rciumarul Romic\xc4\x83 (George Robu) \xc3\xael denun\xc8\x9b\xc4\x83 pe Axinte la poli\xc8\x9bie ca falsificator de bani; \xc8\x99eful poli\xc8\x9biei nu are niciun om capabil la dispozi\xc8\x9bie a\xc8\x99a c\xc4\x83-l trimite s\xc4\x83 fac\xc4\x83 anchet\xc4\x83 la Sadova pe imbecilul agent Garcea (Mugur Mih\xc4\x83escu). Poli\xc8\x9bistul \xc3\xael opre\xc8\x99te \xc3\xaen trafic pe agentul secret David \xc8\x99i pleac\xc4\x83 am\xc3\xa2ndoi spre localitatea unde locuie\xc8\x99te familia P\xc3\xa2r\xc8\x9bag. Americanul era \xc3\xaens\xc4\x83 \xc3\xaen\xc8\x9beles cu Ival s\xc4\x83 pun\xc4\x83 m\xc3\xa2na pe piatr\xc4\x83 \xc8\x99i \xc3\xaempart\xc4\x83 c\xc3\xa2\xc8\x99tigul \xc3\xaentre ei, dar nu-\xc8\x99i poate pune planul \xc3\xaen aplicare pentru c\xc4\x83 Garcea \xc3\xael accidenteaz\xc4\x83 cu ma\xc8\x99ina. D\xc3\xa2ndu-\xc8\x99i seama de prostia f\xc4\x83cut\xc4\x83, poli\xc8\x9bistul se deghizeaz\xc4\x83 \xc3\xaen agent secret \xc8\x99i \xc3\xae\xc8\x99i continu\xc4\x83 drumul spre Sadova._NEWLINE_V\xc4\x83z\xc3\xa2nd at\xc3\xa2ta aflux de str\xc4\x83ini, \xc8\x9b\xc4\x83ranii din Sadova \xc3\xaencep \xc3\xaentre ei o competi\xc8\x9bie care s\xc4\x83-i \xc3\xaen\xc8\x99ele mai mult. Costel \xc8\x99i Leana se hot\xc4\x83r\xc4\x83sc s\xc4\x83-\xc8\x99i m\xc4\x83rite fata \xc8\x99i s\xc4\x83 fure to\xc8\x9bi banii de dar de la invita\xc8\x9bi. Dar cum nimeni nu voia s-o ia de nevast\xc4\x83 pe Lila, ei \xc3\xaei propun lui Axinte s\xc4\x83 se dea drept ginere. Nici a\xc8\x99a nu se arat\xc4\x83 nimeni interesat de nunt\xc4\x83, iar so\xc8\x9bii P\xc3\xa2r\xc8\x9bag anun\xc8\x9b\xc4\x83 c\xc4\x83 vor fi invita\xc8\x9bi membrii grupului Vacan\xc8\x9ba Mare. \xc3\x8entre timp, v\xc4\x83z\xc3\xa2ndu-l pe Garcea deghizat \xc3\xaen agentul David, spioana rusoaic\xc4\x83 Angelica (Alexandra Dinu) se \xc3\xaendr\xc4\x83goste\xc8\x99te de el. Rusul Volonea (Nicodim Ungureanu) afl\xc4\x83 unde ascundea piatra magic\xc4\x83 a familiei P\xc3\xa2r\xc8\x9bag \xc8\x99i trimite un soldat s-o fure, dar acesta cade victim\xc4\x83 capcanelor scornite de Axinte (la care se uita si Lila, impreuna cu el). _NEWLINE_La nunta lui Axinte cu Lila, rusul Ival p\xc4\x83trunde cu c\xc3\xa2\xc8\x9biva solda\xc8\x9bi \xc8\x99i fur\xc4\x83 piatra; aceasta ajunge apoi la agentul David, care fusese eliberat din portbagajul ma\xc8\x99inii de o \xc8\x9biganc\xc4\x83. Ival este \xc3\xaempu\xc8\x99cat de David, iar elicopterul cu care plecase americanul explodeaz\xc4\x83 dup\xc4\x83 ce un c\xc3\xa2ine ap\xc4\x83sase pe un detonator. Axinte le d\xc4\x83duse \xc3\xaens\xc4\x83 o piatr\xc4\x83 fals\xc4\x83, dar \xc3\xaen confruntarea cu ru\xc8\x99ii \xc8\x99i apoi cu americanul piatra adev\xc4\x83rat\xc4\x83 a c\xc4\x83zut pe jos \xc8\x99i s-a spart \xc3\xaen mai multe buc\xc4\x83\xc8\x9bi. Fiecare din personajele principale ia c\xc3\xa2te o bucat\xc4\x83 \xc8\x99i \xc3\xae\xc8\x99i pune c\xc3\xa2te o dorin\xc8\x9b\xc4\x83: Costel prime\xc8\x99te un morman de sticle cu alcool, Leana se transform\xc4\x83 \xc3\xaentr-o blond\xc4\x83 superb\xc4\x83, Axinte \xc8\x99i Frankfurt devin sp\xc4\x83rg\xc4\x83tori de b\xc4\x83nci \xc8\x99i se \xc3\xaembog\xc4\x83\xc8\x9besc, Lila devine agent CIA \xc8\x99i prime\xc8\x99te misiunea s\xc4\x83-i lichideze pe cei doi sp\xc4\x83rg\xc4\x83tori, iar Garcea \xc8\x99i Angelica r\xc4\x83m\xc3\xa2n \xc3\xaempreun\xc4\x83 (insa Angelica isi dorea un Porsche, cu care ea si Garcea, parasesc Sadova, incheind filmul. Pe de alta parte, cand arunca ultima bucat\xc4\x83 de piatra, ,,automat\'\' aterizeaza pe palma lui Ival, care printr-un ras malefic, atat incheie cu adevarat filmul, dar "parca si-ar dori un nou plan diabolic),\n_START_SECTION_\nSubiect\n_START_PARAGRAPH_\nScenariul filmului a fost scris de Mugur Mih\xc4\x83escu \xc8\x99i Radu Pietreanu, membri componen\xc8\x9bi ai grupului umoristic Vacan\xc8\x9ba Mare. Ei au preluat mai multe personaje folosite \xc3\xaen emisiunile umoristice difuzate la postul Pro TV \xc8\x99i anume cele din scheciurile cu poli\xc8\x9bistul Garcea (interpretat de Mugur Mih\xc4\x83escu) \xc8\x99i cu \xc8\x9b\xc4\x83ranii olteni Leana \xc8\x99i Costel P\xc3\xa2r\xc8\x9bag din satul Sadova. Personajul Garcea fusese creat \xc3\xaen anul 1996 pentru spectacolele Vacan\xc8\x9bei Mari, el fiind unul dintre cele mai vechi personaje ale grupului umoristic \xc8\x99i intr\xc3\xa2nd deja \xc3\xaen folclor ca un exemplu al poli\xc8\x9bistului incult \xc8\x99i imbecil. Audien\xc8\x9bele emisiunilor grupului Vacan\xc8\x9ba Mare erau foarte mari datorit\xc4\x83 personajelor din scheciurile cu Garcea \xc8\x99i cu Leana \xc8\x99i Costel. Din scheciul cu Leana \xc8\x99i Costel au fost preluate majoritatea personajelor \xc8\x99i anume so\xc8\x9bii Leana \xc8\x99i Costel (interpreta\xc8\x9bi de Mugur Mih\xc4\x83escu \xc8\x99i Radu Pietreanu), copiii lor Axinte \xc8\x99i Lila, vecinul Mitic\xc4\x83, c\xc3\xa2rciumarul Romic\xc4\x83 \xc8\x99i derbedeul Frankfurt. Satul Sadova este localitatea natal\xc4\x83 a lui Mugur Mih\xc4\x83escu.\n_START_SECTION_\nFilm\xc4\x83ri\n_START_PARAGRAPH_\nFilmul a fost produs de Media Pro Pictures. Film\xc4\x83rile au avut loc \xc3\xaen Studiourile Media Pro din Buftea, sub comanda regizorului american Sam Irvin, asistat de regizorul secund Ingrid Cristea. Regizorul american a fost adus de produc\xc4\x83torul Andrei Boncea (directorul general al MediaPro Pictures si al filmului) care dorea s\xc4\x83 uneasc\xc4\x83 umorul Vacan\xc8\x9bei Mari cu o abordare american\xc4\x83 a filmului. El filmase \xc3\xaen Rom\xc3\xa2nia patru din cele nou\xc4\x83 filme ale sale \xc8\x99i, de\xc8\x99i nu cuno\xc8\x99tea limba, \xc8\x99i-a dat seama c\xc4\x83 umorul practicat de membrii grupului Vacan\xc8\x9ba Mare este de fapt universal. Regizorul a stat o perioad\xc4\x83 pe litoralul M\xc4\x83rii Negre \xc8\x99i a discutat prima versiune a scenariului cu cei doi scenari\xc8\x99ti. Ini\xc8\x9bial, el era convins c\xc4\x83 unele scene sau replici ale personajelor erau inventate, dar dup\xc4\x83 ce a petrecut vreo 10 zile \xc3\xaen Rom\xc3\xa2nia ar fi afirmat: \xe2\x80\x9eDe ce s\xc4\x83 v\xc4\x83 mai chinuiesc pe voi, c\xc3\xa2nd pot s\xc4\x83 filmez de pe un deal o zi normal\xc4\x83 din via\xc8\x9ba unui sat din Oltenia \xc8\x99i astfel s\xc4\x83 scot cea mai tare comedie...\xe2\x80\x9d El a introdus c\xc3\xa2teva modific\xc4\x83ri structurale pentru a m\xc4\x83ri ritmul ac\xc8\x9biunii \xc8\x99i ni\xc8\x99te gag-uri vizuale.  _NEWLINE_Rolurile principale au fost interpretate de actorii din emisiunile grupului Vacan\xc8\x9ba Mare (Mugur Mih\xc4\x83escu, Radu Pietreanu, Florin Petrescu, Mirela Stoian, Emil R\xc4\x83dinoiu, Iulian Ilinca \xc8\x99i George Robu). \xc3\x8en film au mai ap\xc4\x83rut vedeta de televiziune Alexandra Dinu, so\xc8\x9bia de atunci a fotbalistului Adrian Mutu (care a primit 8.000 euro pentru apari\xc8\x9bia ei \xc3\xaen film ), omul de afaceri rom\xc3\xa2no-american Radu Florescu (CEO la compania de publicitate Saatchi&Saatchi), africanul Victor Yila (membru al grupului umoristic Vou\xc4\x83), Toni Ionescu (membru al echipei care realiza emisiunea umoristic\xc4\x83 Chestiunea Zilei la Pro TV \xc8\x99i viitorul interpret al sergentului Ferdinand M\xc3\xa2rlanu \xc3\xaen longevivul serial de televiziune Tr\xc4\x83sni\xc8\x9bi \xc3\xaen NATO), regizorul Sam Irvin, dar \xc8\x99i actori profesioni\xc8\x99ti precum Nicodim Ungureanu \xc8\x99i Gabriel Spahiu._NEWLINE_Omul de afaceri Radu Florescu a avut apari\xc8\x9bii sporadice \xc3\xaen filme. La momentul \xc3\xaen care a fost contactat s\xc4\x83 joace \xc3\xaen Garcea \xc8\x99i oltenii, el nu urm\xc4\x83rise emisiunile grupului Vacan\xc8\x9ba Mare \xc8\x99i nu auzise de personajul Garcea. Colegii de la compania de publicitate unde lucra s-au declarat  scandaliza\xc8\x9bi \xc8\x99i i-au dat s\xc4\x83 vizioneze c\xc3\xa2teva episoade ale emisiunilor grupului umoristic. Florescu s-a dus la regizor \xc8\x99i i-a spus c\xc4\x83 nu mai vrea s\xc4\x83 apar\xc4\x83 \xc3\xaen film, dar s-a sim\xc8\x9bit vinovat c\xc3\xa2nd Sam Irvin l-a acuzat c\xc4\x83 ar fi neserios. El a donat banii ob\xc8\x9binu\xc8\x9bi unei asocia\xc8\x9bii de caritate._NEWLINE_Film\xc4\x83rile au avut loc \xc3\xaen vara anului 2001 \xc8\x99i au durat aproximativ o lun\xc4\x83.  \xc3\x8endrumarea regizoral\xc4\x83 a actorilor a fost destul de redus\xc4\x83, deoarece ace\xc8\x99tia \xc3\xae\xc8\x99i jucau de ani de zile rolurile la televiziune.  Actorii grupului Vacan\xc8\x9ba Mare s-au sim\xc8\x9bit foarte bine la film\xc4\x83ri, perioada petrecut\xc4\x83 pe platou fiind considerat\xc4\x83 \xe2\x80\x9eo continu\xc4\x83 veselie\xe2\x80\x9d.  Imaginea filmat\xc4\x83 de Viorel Sergovici Jr. are o cromatic\xc4\x83 vie \xc8\x99i dinamic\xc4\x83, ce sus\xc8\x9bine ac\xc8\x9biunea. Efectele speciale \xc8\x99i elementele pirotehnice au fost realizate direct pe pelicul\xc4\x83.  Cascadoriile au fost coordonate de Ion Cr\xc4\x83ciun. Muzica a fost compus\xc4\x83 de Marius Mihalache \xc8\x99i interpretat\xc4\x83 de Orchestra \xe2\x80\x9eAgurida\xe2\x80\x9d condus\xc4\x83 de Marin Alexandru. Filmul a fost prelucrat \xc3\xaen studioul Kodak Cinelabs Rom\xc3\xa2nia._NEWLINE_\xc3\x8entrebat dup\xc4\x83 film\xc4\x83ri care va fi reac\xc8\x9bia criticilor, Mugur Mih\xc4\x83escu a afirmat c\xc4\x83 \xe2\x80\x9esingurul critic \xc3\xaendrept\xc4\x83\xc8\x9bit este spectatorul\xe2\x80\x9d.  La \xc3\xaentrebarea ce ar trebui s\xc4\x83 \xc3\xaen\xc8\x9beleag\xc4\x83 spectatorul din acest film, Radu Pietreanu a r\xc4\x83spuns: \xe2\x80\x9eNimic! Trebuie doar s\xc4\x83 tr\xc4\x83iasc\xc4\x83 90 de minute \xc3\xaentr-un sat de olteni, s\xc4\x83 se lase surprins de ce se \xc3\xaent\xc3\xa2mpl\xc4\x83 acolo, iar la sf\xc3\xa2r\xc8\x99it, c\xc3\xa2nd iese \xc3\xaen strad\xc4\x83, \xc3\xaen lumea real\xc4\x83, s\xc4\x83 se bucure c\xc4\x83 tot ce a v\xc4\x83zut pe ecran este doar fic\xc8\x9biune\xe2\x80\x9d.\n_START_SECTION_\nAcuza\xc8\x9bii de vulgaritate\n_START_PARAGRAPH_\nMul\xc8\x9bi critici de film au acuzat filmul c\xc4\x83 ar avea un umor vulgar. _NEWLINE_Radu Pietreanu \xc8\x99i Mugur Mih\xc4\x83escu s-au ap\xc4\x83rat spun\xc3\xa2nd c\xc4\x83 personajele lor sunt autentice, iar umorul f\xc4\x83cut de ei este un umor desprins din realitate. \xe2\x80\x9e\xc3\x8en pove\xc8\x99tile \xc8\x99i personajele noastre se reg\xc4\x83se\xc8\x99te exact ceea ce se reg\xc4\x83se\xc8\x99te \xc8\x99i \xc3\xaen poeziile lui Arghezi - mucegaiuri, bube \xc8\x99i noroi. Ceea ce facem noi este un umor al extremelor. Cine nu crede c\xc4\x83 Leana este un personaj autentic, nu a tr\xc4\x83it la \xc8\x9bar\xc4\x83 \xc3\xaen Oltenia niciodat\xc4\x83, habar nu are. Cine nu crede c\xc4\x83 Garcea e un personaj real, nu l-a cunoscut pe Garcea.\xe2\x80\x9d  Cei doi membri ai grupului Vacan\xc8\x9ba Mare au afirmat c\xc4\x83 acuza\xc8\x9biile de vulgaritate au provenit din partea umori\xc8\x99tilor c\xc4\x83rora le-au luat locul \xc3\xaen programele posturilor de televiziune \xc8\x99i care deveniser\xc4\x83 invidio\xc8\x99i pe succesul emisiunilor lor de televiziune. Ei au recunoscut totu\xc8\x99i c\xc4\x83 \xc3\xaen unele p\xc4\x83r\xc8\x9bi ale filmului au exagerat, pun\xc3\xa2nd acest lucru pe seama entuziasmului \xc8\x99i a lipsei de experien\xc8\x9b\xc4\x83 \xc3\xaen domeniul realiz\xc4\x83rii unui film.  \xc3\x8entr-un interviu din 2005, Garcea \xc8\x99i oltenii a fost considerat doar \xe2\x80\x9eun \xc3\xaenceput, [\xc3\xaen care - n.n.] ni s-a dat \xc8\x99ansa s\xc4\x83 vedem cu ce se m\xc4\x83n\xc3\xa2nc\xc4\x83 cinematografia. L-am f\xc4\x83cut cu pl\xc4\x83cere, am \xc3\xaenv\xc4\x83\xc8\x9bat din gre\xc8\x99elile pe care le-am f\xc4\x83cut. [...] Probabil c\xc4\x83 am s\xc4\x83rit \xc8\x99i noi calul \xc3\xaen anumite p\xc4\x83r\xc8\x9bi, dar, vezi, c\xc3\xa2nd e\xc8\x99ti luat de val \xc8\x99i faci un lucru la \xc3\xaenceput este normal s\xc4\x83 faci \xc8\x99i gre\xc8\x99eli\xe2\x80\x9d.\n_START_SECTION_\nRecep\xc8\x9bie\n_START_PARAGRAPH_\nFilmul Garcea \xc8\x99i oltenii a fost vizionat de 289.830 spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei.  \xc3\x8en cele 12 s\xc4\x83pt\xc4\x83m\xc3\xa2ni \xc3\xaen care a rulat la cinematografe, filmul a adus \xc3\xaencas\xc4\x83ri de 8.182.164.175 lei vechi.  El s-a clasat pe primul loc \xc3\xaen clasamentul celor mai vizionate filme rom\xc3\xa2ne\xc8\x99ti din anul 2002, pe urm\xc4\x83toarele dou\xc4\x83 locuri afl\xc3\xa2ndu-se Filantropica al lui Nae Caranfil (cu 113.302 spectatori) \xc8\x99i Furia al lui Radu Muntean (cu 61.356 spectatori). _NEWLINE_Garcea \xc8\x99i oltenii a fost cel mai vizionat film rom\xc3\xa2nesc \xc3\xaen perioada 1997-2010, devans\xc3\xa2nd Filantropica al lui Nae Caranfil (cu 113.302 spectatori) \xc8\x99i 4 luni, 3 s\xc4\x83pt\xc4\x83m\xc3\xa2ni \xc8\x99i 2 zile al lui Cristian Mungiu (cu 89.339 spectatori).  \xc8\x99i al 12-lea cel mai vizionat film rom\xc3\xa2nesc din perioada 1990-2010._NEWLINE_\xc3\x8en ciuda marelui succes la public, recenziile criticilor de film au fost aproape \xc3\xaen totalitate negative. _NEWLINE_Criticul Tudor Caranfil nu a dat filmului nicio stea \xc8\x99i a f\xc4\x83cut urm\xc4\x83torul comentariu: \xe2\x80\x9eO piatr\xc4\x83 dacic\xc4\x83, un fel de \xc2\xabLamp\xc4\x83 a lui Aladin\xc2\xbb care \xc3\xaempline\xc8\x99te dorin\xc8\x9bele de\xc8\x9bin\xc4\x83torului, de la un parizer cu soia la un osp\xc4\x83\xc8\x9b nup\xc8\x9bial, e descoperit\xc4\x83 \xc3\xaen satul oltenesc Sadova. Piatra miraculoas\xc4\x83, care ar putea rezolva sau complica problema energetic\xc4\x83 pe plan mondial proiecteaz\xc4\x83 \xc3\xaen pa\xc8\x99nica a\xc8\x99ezare nenum\xc4\x83ra\xc8\x9bi \xc2\xabstr\xc4\x83ino\xc8\x99i\xc2\xbb: agen\xc8\x9bi CIA, un grup neonazist, samurai niponi, bo\xc8\x99imani africani ba chiar \xc8\x99i mafia ruso-american\xc4\x83, care pune \xc3\xaen circula\xc8\x9bie cea mai periculoas\xc4\x83 arm\xc4\x83: o blond\xc4\x83 platinat\xc4\x83. Ca r\xc4\x83spuns la aceast\xc4\x83 invazie, Leana organizeaz\xc4\x83 o nunt\xc4\x83 la care particip\xc4\x83, ca invitat de onoare, popularul grup \xc2\xabVacan\xc8\x9ba Mare\xc2\xbb de la Pro Tv. Record de trivialitate \xc8\x99i joas\xc4\x83 \xc8\x9binut\xc4\x83, estetic\xc4\x83 \xc8\x99i tehnic\xc4\x83, \xc3\xaen comedia cinematografic\xc4\x83 rom\xc3\xa2neasc\xc4\x83, glumi\xc8\x9b\xc4\x83 \xc3\xaen care Leana \xc8\x9bip\xc4\x83 c\xc3\xa2t o \xc8\x9bin bojocii, Garcea \xc2\xabse u\xc8\x99ureaz\xc4\x83\xc2\xbb aspersorizat, se schimonose\xc8\x99te ca la circ \xc8\x99i m\xc3\xa2r\xc3\xa2ie ca la menajerie, \xc8\x99i to\xc8\x9bi ceilal\xc8\x9bi interpre\xc8\x9bi se \xc3\xaencurajeaz\xc4\x83 unii pe al\xc8\x9bii cu \xc3\xaendemnul: \xc2\xabBag\xc4\x83 poanta!...\xc2\xbb C\xc3\xa2teva rare s\xc4\x83ge\xc8\x9bi jurnalistice amuz\xc4\x83 totu\xc8\x99i.\xe2\x80\x9d. _NEWLINE_Fostul regizor Mihnea Columbeanu considera filmul o ciud\xc4\x83\xc8\x9benie \xe2\x80\x9ede freak-show\xe2\x80\x9d.'